# Diszlexia

### A Wikipédiából, a szabad lexikonból.

Ezt a szócikket át kellene olvasni, ellenőrizni a szövegét, tartalmát. További részleteket a cikk vitalapján találhatsz.

A diszlexia olyan olvasási rendellenesség, mely abban mutatkozik meg, hogy a diszlexiás gyermek vagy felnőtt olvasási képessége jelentősen elmarad az életkora, iskolázottsága és intelligenciája alapján elvárható szinttől. A diszlexiásoknak problémát okozhat a betűk, szavak, és számok felismerése, leírása, a leírt betűket felcserélhetik, vagy ellenkező irányban olvashatják. A diszlexiások az olvasott szöveget nehezen, és hibásan idézik vissza, lényegét nem tudják visszaadni. A diszlexia tehát az olvasási képesség olyan gyengesége, mely nem függ az intelligenciától.

## [szerkesztés] A diszlexia típusai

A diszlexiának két típusát kell megkülönböztetnünk, ezek:

- organikus eredetű diszlexia
- szerzett diszlexia

Az organikus eredetű diszlexia kialakulásáért örökletes okok, a születés során szerzett apró károsodások vagy egy baleset következményei a felelősek.

A szerzett diszlexia esetén a részképességzavart a környezeti tényezők, lelki okok okozzák. Ekkor a diszlexiának biológiai oka nincs, az idegrendszerben nincs sérülés, a diszlexiát például érési késés, az olvasástanítás során elkövetett módszertani hiba vagy hátrányos szociális helyzet idézi elő.

## [szerkesztés] A diszlexia tünetei

A diszlexia leggyakoribb tünetei közé tartoznak a betűtévesztések, részben a betűk formája szerint (f-t, b-d), részben a hasonló hangzás szerint (g-k), betűkihagyások, betűcserék, betoldások, a betűsorrend megfordítása. Jellemző az olvasás lassúsága és a szövegértés problémái. A diszlexia jellemzően rossz helyesírással jár együtt, problémát okoz a rövid és hosszú hangzók megkülönböztetése, az egybe- vagy különírás, gyakran kihagynak, vagy betoldanak betűket. Az írás sokszor csúnya vagy akár olvashatatlan.

A diszlexiás gyermek gyakran beszédhibás, nyelvi fejlettsége elmarad kortársaitól. Szókincse gyakran szegényes. A diszlexiás személy ritmusérzéke, mozgáskoordinációja általában fejletlen, rosszul tájékozódik, az irányokat gyakran téveszti. Gyakori, hogy a tanulási zavar nem csak az olvasás, hanem az írás és a számolás területét is érinti.

## [szerkesztés] Átok vagy áldás?

A diszlexia nem betegség, hanem inkább a gondolkodás, az észlelés és a tanulás, tehát általában az információfeldolgozás egy más formája. Köszönhetően az eltérő gondolkodásmódnak a diszlexiások egy része egyes területeken az átlagnál sokkal tehetségesebb. A diszlexiások nem szavakban, hanem képekben gondolkodnak, gyorsan felismerik a jelenségek mögötti struktúrákat, hamar felismerik a problémákat. Képzeletük gazdag, kíváncsian, kreatív és intuitív módon viszonyulnak a világhoz. Mindennek köszönhetően a diszlexiások között sok tehetséges képzőművésszel, politikussal, színésszel, tudóssal, feltalálóval, zenésszel találkozhatunk.

## [szerkesztés] Lelki problémák

Az iskolák, és az oktatási rendszer csak a mérhető teljesítményt – írást, olvasást, számolást - tudják értékelni, az attól eltérő tehetséget nem, ezért a diszlexiások az iskolában általában sok kudarcot szenvednek el. A pedagógus gyakran nem ismeri fel a tanulási zavart, a gyermek pedig természetesen tudja, hogy teljesítménye elmarad az elvárttól és ennek megfelelően lustának, rosszabb esetben butának fogja tartani magát. A gyermek gyakran szorong, esetleg agresszívvá válik. A kezelés nélkül maradó diszlexiások önértékelése általában rossz, önképük negatív, ennek következményei pedig egész életükre kihatnak: mivel a gyermek lemarad, kisebb az általa elsajátított tudásanyag, ezért általában alacsony végzettséget igénylő szakmát választ, ahol az olvasással járó feladatok elkerülhetőek. Nagyon fontos, hogy a tanulási zavart időben felismerje a szülő vagy a pedagógus, és a gyermek megfelelő kezelésben részesüljön.

## [szerkesztés] Hogyan segítsen diszlexiás gyermekének?

A diszlexia nem betegség, nem is fogyatékosság. Fogadja el gyermekét olyannak, amilyen. Dicsérje, bíztassa, amikor csak lehet, és ne keserítse el, hogy más gyerekek esetleg ügyesebbek, könnyebben veszik az akadályokat. Keresse meg azokat a területeket, melyeken az Ön gyermeke tud kiemelkedőt alkotni, és hagyja, hogy kibontakoztassa képességeit. Ne hasonlítsa gyermekét másokhoz! Természetesen gyakorolni is kell a gyermekkel, de figyeljen oda rá, hogy a gyakorlás érdekes, változatos legyen, ne váljon monotonná. Minden gyakorlat legyen rövid, inkább térjen rá vissza később. Gyakran tartson szünetet, játszanak közösen valamilyen nem tanulási célú játékot. Juttassa gyermekét sikerélményhez.

## [szerkesztés] Mit tehet diszlexiás gyermekéért?

Ha egyébként értelmes, okos gyermeke számára az olvasás elsajátítása, az iskolával járó kötelezettségek aránytalanul nagy feladatot jelentenek, akkor mindenképp forduljon logopédushoz. A logopédusok általában a helyi nevelési tanácsadóban dolgoznak, de vannak települések, kerületek, ahol valamelyik iskolában, vagy önálló logopédiai intézetben találhatja meg őket. Az iskola pedagógusai pontos információval tudnak szolgálni. A diszlexia kezelését a logopédus végzi, az ő feladata, hogy feltárja a diszlexia okát, és tüneteit, és hogy kidolgozza az ennek megfelelő terápiát.

## [szerkesztés] Fejlesztés otthon

A diszlexiás gyerekek számára az iskola, az órák nagy terhet jelentenek, ezért mire hazaérnek, nagyon fáradtak. Éppen ezért ne ültesse gyermekét azonnal ismét füzet vagy könyv elé, hanem mozogjanak egy kicsit együtt. Nagyon hasznosak a mozgásfejlesztő gyakorlatok, melyek segítségével a gyermek ellazulhat, oldódhat, játszhat. Ilyenek például az indiánszökdelés, a különböző egyensúlyi gyakorlatok, az ugróiskola, az ugrókötelezés, az ugróasztal vagy a célbadobás. Nagyon fontos, hogy ezek a játékok valóban játékok maradjanak, ne legyen teljesítménykényszer alatt a gyerek.

Javíthatóak a nyelvi képességek a gyermek muzikalitásának fejlesztésével. Tapsoljon le egy egyszerű ritmust gyermekének, ő pedig tapsolja vissza, utánozza Önt. A kedvenc dalaikat kísérjék dobolással. Játszanak „Erre csörög a dió”-t, vagy más hasonló játékot. Gyermekének 10-12 éves koráig meséljen esténként elalvás előtt. Ez segíti a memória, a szókincs, a szövegértés, a képzelet és a fantázia fejlődését, arról nem is beszélve, hogy így gyermekével való kapcsolata is elmélyülhet.

Természetesen a számítógép is jó lehetőséget biztosít a gyakorlásra. A gyerekek számára a számítógép vonzó, látványos, motiváló és mentes a gyakorláshoz kapcsolódó negatív érzésektől. A Varázsbetű Programcsalád [1] változatosságot, játékosságot biztosít a diszlexiás gyermeknek, a feladatok nagy száma és a rengeteg beállítási lehetőség garantálja az érdeklődés és a figyelem folyamatos ébrentartását, a monotónia elkerülését. Nagyon fontos a fokozatosság betartása. Ne legyenek túl nagy elvárásai. A diszlexiások teljesítményében nagy hullámzás tapasztalható. Dicsérje gyermekét, vegye észre, mi az, amiben átlagnál jobban teljesít. Az otthoni fejlesztésben fontos segítséget jelenthet Önnek a Varázsbetű Hírlevél [2], melynek olvasói hetente kapnak a diszlexiával kapcsolatos információkat, tanácsokat, ötleteket.

## [szerkesztés] Külső hivatkozások

- DiszlexiaInfo
- Varázsbetű - Szakirodalom

A lap eredeti címe "http://hu.wikipedia.org../../../d/i/s/Diszlexia.html"

Kategóriák: Lektorálandó lapok | Pszichológia

##### Views

- Szócikk
- Vitalap
- Aktuális változat

##### Keresés

##### Más nyelveken

- Česky
- Dansk
- Deutsch
- Ελληνικά
- English
- Español
- Suomi
- Français
- Galego
- עברית
- Ido
- Íslenska
- Italiano
- 日本語
- Latviešu
- Nederlands
- Norsk (bokmål)
- Polski
- Português
- Русский
- Simple English
- Svenska